Ir-Regolament tal-Kunsill (KEE) Nru 3280/92
tad- 9 ta’ Novembru 1992
li jemenda r-Regolament (KEE) Nru 1576/89 li jistabilixxi r-regoli ġenerali dwar id-definizzjoni, id-deskrizzjoni u l-preżentazzjoni tax-xorb alkoħoliku.
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikoli 43 u100a tiegħu,
Wara li kkunsidra l-proposta mill-Kummissjoni [1],
B’kooperazzjoni mal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi l-użu ta’ kapsuli li fihom iċ-ċomb jew il-fojl bħala għata għall-mezzi ta’ għeluq fuq reċipjenti li fihom jitpoġġew fuq is-suq l-inbejjed aromatizzati, ix-xorb aromatizzat b’bażi ta’ inbid u l-cocktails aromatizzati magħmula mill-prodotti ta’ l-inbid għandu jiġi projbit sabiex ma jkunx hemm ir-riskju ta’ kontaminazzjoni, b’mod partikolari b’kuntatt aċċidentali ma’ dawk il-prodotti, u r-riskju ta’ tniġġiż ta’ l-ambjent minn skart li jkun fih ċomb li jinsab f’dawn il-kapsuli jew fojl; billi, madanakollu, il-manifatturi u l-utenti ta’ dawn il-kapsuli jew fojl għandhom jingħataw ż-żmien sabiex jaġġustaw u dana billi l-imsemmija projbizzjoni tibda tapplika mill-1 ta’ Jannar 1993 biss; billi huwa meħtieġ li l-prodotti li jkunu jinsabu fi fliexken bil-kapsuli b’bażi ta’ ċomb jew fojl qabel id-data hawn fuq imsemmija jitħallew jinbiegħu sakemm jispiċċa l-istokk kollu;
Billi għaldaqstant ir-Regolament (KEE) Nru 1576/89 [4] għandu jiġi emendat,
ADOTTAT DAN IR-REGOLAMENT:
Artikolu 1
Il-punt li ġej huwa miżjud ma’ l-Artikolu 7(2) tar-Regolament (KEE) Nru 1576/89:
"(e) Sa mill-1 ta’ Jannar 1993, ix-xorb alkoħoliku li jaqa’ taħt dan ir-Regolament ma jistax jinżamm bil-għan li jinbiegħ jew jitqiegħed fuq is-suq f’kontenituri li jkollhom mezzi ta’ għeluq mgħottija b’kapsuli b’bażi ta’ ċomb jew fojl. Mandanakollu, il-bejgħ ta’ xorb alkoħoliku fi fliexken li jkun attrezzati qabel dik id-data b’kapsuli jew fojl bħal dawn huwa awtorizzat sakemm jispiċċaw il-ħażniet."
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta’ Novembru 1992.